da en en en fr de da id da nb da da da da da da da da nb da de en da da da da da da da da da da da da en en
De Gamle rundede sæsonen flot af med en sejr og vandt den nyindstiftede pokal ”Sherry de Terry” i Forty Clubs afsluttende stævne på Svanholm Park - Svanholm Cricketklub
Onsdag d. 2. september 2009 kl. 16:17 af Svanholm CC
For 3. år afholdtes Forty Clubs stævne på Svanholm Park med deltagelse af klubberne fra AB, Frem, Glostrup, KB, Køge, Ringsted, Soraner og Svanholm. Da Svanholm havde vundet de 2 foregående års stævner, var det med stor spænding, at vi igen i år skulle spille finalekampen, som ville blive et revancheopgør mod Køge, der står til at vinde den oprindelige Old Boys-række.
Som et ekstra kuriosum fik Finn Nistrup før kampen overrakt en gave i form af noget god vin (mon ikke Henrik Pfaff har været inde over her?) i anledning af, at han spillede sin kamp nr. 600 for Svanholm. Hermed blev han den femte spiller i klubbens historie, der har nået denne milepæl. For en god ordens skyld skal de fire øvrige da også lige nævnes: Allan From, Michael Petersson, Morten Petersson samt Flemming Søegaard.
Vejret var ikke det allerbedste, da mørke og regntunge skyer dækkede himlen, og vejrudsigten fra DMI ikke umiddelbart lovede nogen form for opklaring. Derfor valgte den konstituerede anfører Allan F. (Te Captain havde pådraget sig yderligere en skade i ugens løb), at vi skulle spille på 1.-holdsbanen i stedet for græspitchen, da den ikke ville være rar at spille på, hvis den blev regnvåd. Endvidere mente Allan, at han havde fået overtalt Køge til at lade os batte først, hvis det værst tænkelige skulle ske igen, nemlig at Køge ville tage os billigt, men sådan spillede klaveret slet ikke. Der blev trukket lod, og traditionen tro tabte vi denne, og Køge valgte at batte først.
I den nu så småt begyndte lette støvregn skulle Flemming (0 for 18) og Niels Petersen (2 for 38) åbne kastningen, og de fordelte da også opgaverne pænt imellem sig, idet Flemming holdt scoringen nede, og Niels tog gærderne. Så efter halvdelen af overne, kampene var alle blevet aftalt til 2x20 overs, stod der rimelige 60 point på tavlen, selv om man af og til havde problemer med at tyde de underlige tegn, der til tider fremkom på den elektroniske pointtavle. Det var nu herefter op til Allan F. (1 for 24) og Allan Majgaard (1 for 32) fortsat at holde Køges score på et passende niveau. Og selv om vi gav nogle gribechancer væk, holdt vi alligevel Køge nede på en total på 116 point, der med en lidt dårlig timing lod deres sidste mand lave 25 point med 3 overs tilbage.
Ved at kigge ned over vores egne rækker skulle vore 4 top-order batsmen alle score maksimum-points for at have en nogenlunde chance for at vinde kampen. Det virkede da også sådan, da vores åbnere Allan M. (25*) og Kenneth Schwaner-Hansen (25*) lagde hårdt fra land, selv om de skulle modtage bold fra vores onde ånd fra det første møde, nemlig Søren Sørensen. Men denne gang måtte han forlade banen uden at kunne tage et eneste af vore gærder. Afløserne Allan F. (26*) - kunne han mon føle presset som konstitueret anfører: han var hele 19 (!!!) minutter om at score sine point - og Michael (27*), som battede op til uafgjort med sit sidste stød til en forløsende firer, fulgte flot trop, så da Finn (8*), der i mellemtiden havde afløst Alan F., fik lagt lidt på totalen, skulle Flemming (1*) ind og sammen med Finn lave ”te winning shot”. Det lykkedes for Flemming, allerede på den første bold han modtog, at få lusket sig til både vinderslaget samt endnu en not out til mammutten. Udenfor sad Lars Bo Gottwald og Niels og ventede tålmodigt uden dog at komme i brug. Revanchen var hermed kommet helt i hus, da vi kunne trække os sejrrigt tilbage uden at have mistet et eneste gærde.
Efter denne pragtfulde sejr var der selvfølgelig dømt sejrs-øl i omklædningsrummet. Denne omgang blev sponseret af vores 600-kamps jubilar Finn, der igen fik overrakt sin gave, så Flemming kunne få et billede af seancen, da han i kampstartens forvirring ikke fik taget et billede af den oprindelige overrækkelse. Men bedre sent end aldrig og øllet smagte stadig pragtfuldt og bruserne kunne levere det, de skulle, nemlig både vand og varme nok i de mængder, der skulle bruges til vore store svedige(?) kroppe. Onde tunger påstod, at det var støvregnen, man kunne se.
Herefter stod arrangementet på lækker grill-mad, og hvem andre end Henrik og Anette samt Ann-Merete i baren skulle sørge for det? Jeg kan ikke lige pege på nogen. Under spisningen blev så den nyindstiftede pokal ”Sherry de Terry” overrakt på passende vis til vores anfører Allan F. med en forklaring om, at pokalen indtil videre skal vindes 5 gange i træk (eller var det 5 gange i alt eller var det på en anden måde eller…???). Hvordan den har fået dette navn, kunne Forty Clubs præsident Ole Christiansen ikke oplyse forsamlingen om, da han havde fået fat på den på et loppemarked uden nærmere forklaring. Ligeledes blev det heller ikke afklaret, om de foregående års resultater skulle indgå i beregningen om, hvordan man kunne vinde pokalen til ejendom. Bliver de det, har De Gamle nu allerede tegnet 3 aktier i ”sherry de Terry”-pokalen. Men der er jo i princippet hele 2 år til, at dette problem skal være afklaret. Da maden var god, og øllet var koldt, blev klokken mange, inden de sidste sagde farvel og tak for i aften til folkene i baren/køkkenet. Herfra skal der selvfølgelig også lyde en stor tak til alle, der gav en hånd med på denne dejlige dag.
Køge 116 for 4 på 17 overs
Svanholm 117 for 0 på 17.5 overs